প্রসবের পর পেটেই গজ, তুলো! সংক্রমণে মৃত্যু গৃহবধূর

ওয়েবডেস্ক- ডেলিভারির পর পেটের মধ্যেই রয়ে গেল গজ, তুলো। তা নিয়েই টানা প্রায় ৭ মাস অসহ্য যন্ত্রনা ভোগ করে মৃত্যু হল খানাকুলের বামুনখানার বাসিন্দা রমা পাখিরার (Rama Pakhira)। ঘটনায় আরামবাগ মেডিকেল কলেজের (Arambagh Medical College) চিকিৎসা পরিষেবা নিয়ে এবার বড়সড় প্রশ্ন উঠছে।

রমার স্বামী পীযুষ পাখিরার (Pijush Pakhira) দাবি, গত মে মাসের ২ তারিখে স্ত্রী রমাকে ডেলিভারি ও লাইগেশনের জন্য আরামবাগ মেডিকেল কলেজে ভর্তি করেন তিনি। সন্তান প্রসবের পর বাড়ি ফিরেই পেটে যন্ত্রণা অনুভব করেন তার স্ত্রী। সমস্যা সমাধানে আরামবাগের বিভিন্ন চিকিৎসকের দ্বারস্থ হন তারা কিন্তু কোনও কাজই হয়নি, রোগ নির্নয় করতে পারেননি কেউই। বাধ্য হয়ে স্ত্রীকে কলকাতার আরজি কর মেডিকেল কলেজেও ভর্তি করেছিলেন তিনি, কিন্তু ৬দিন ভর্তি থাকার পর সেখান থেকেও রোগীকে সুস্থ বলে ছেড়ে দেওয়া হয়। এদিকে বাড়িতে আসতেই ফের শুরু হয় অসহ্য পেটের যন্ত্রণা।

এইভাবে প্রায় ৭মাস বিভিন্ন হাসপাতাল ও চিকিৎসকদের কাছে দৌড়ঝাঁপ করেও কোনও কাজ না হওয়ায় অবশেষে সরকারি পরিষেবার আশা ছেড়ে কলকাতার একটি বেসরকারি নার্সিংহোমে স্ত্রীকে ভর্তি করেন পীযুষ। সেখানেই আল্ট্রাসোনোগ্রাফিতে ধরা পড়ে সমস্যা। কয়েকদিন আগে সেখানেই ফের অপারেশন করে পেট থেকে বের করা হয় গজ ও তুলো। কিন্তু দীর্ঘদিন পেটের মধ্যে গজ তুলো থাকায় সেপটিকজনিত কারণে গত মঙ্গলবার ওই বেসরকারি নার্সিংহোমেই মৃত্যু হয় রমা পাখিরার।

ঘটনার পর মৃত গৃহবধুর স্বামী পীযুষ ও তার পরিবার সাহায্যের আশায় দ্বারস্থ হয় বিজেপি নেতৃত্বদের।

আরও পড়ুন-  ‘জয় নিতাই’ বলে বক্তব্য শুরু মোদির! তার পর কী বললেন?

আরামবাগ সাংগঠনিক জেলা বিজেপির সভাপতি সুশান্ত বেরা একটি সাংবাদিক বৈঠকের মধ্য দিয়ে বিষয়টি সামনে আনতেই রীতিমতো উত্তেজনা ও নিন্দার ঝড় শুরু হয়েছে মহকুমাজুড়ে। এই ঘটনায় অবিলম্বে দোষী চিকিৎসক ও স্বাস্থ্যকর্মীদের শাস্তির দাবিতে সরব হয়েছে বিজেপি।

উলেক্ষ্য, গত কয়েকদিন আগেই আরামবাগ মেডিকেল কলেজে শিশু বদলের ঘটনা নাড়িয়ে দিয়েছিল।  আরামবাগের মানুষকে। তার রেশ কাটতে না কাটতেই চিকিৎসায় এই চরম গাফিলতির ঘটনা সামনে আসায় আরামবাগ মেডিকেল কলেজর চিকিৎসা পরিষেবা নিয়ে বড়সড় গাফিলতি ফের সামনে আসছে। যদিও আরামবাগ মেডিকেল কলেজের অধ্যক্ষ রমাপ্রসাদ রায়ের দাবী,বিষয়টি নিয়ে তদন্ত চালানো হচ্ছে। পুলিশও তদন্ত চালাচ্ছে। দোষীদের বিরুদ্ধে কঠোর ব্যবস্থা নেওয়া হবে।

দেখুন আরও খবর-

The post প্রসবের পর পেটেই গজ, তুলো! সংক্রমণে মৃত্যু গৃহবধূর first appeared on KolkataTV.